text:
A partî dal 2023 il plan di formazion linguistiche e culturâl (FOLC) al deventarà obligatori te selezion dal personâl docent intes isulis Baleârs. La gnove e je stade comunicade de rapresentante dal guvier locâl intant de taule di confront su la gnove normative leade ae educazion. Fin cumò par acedi aes graduatoriis al bastave un nivel C1 di catalan. Cun chest an che al ven, invezit, al sarà sante scugne ancje il certificât di abilitazion al insegnament de e in lenghe catalane pes primariis e pes secondariis definît cul plan di formazion linguistiche e culturâl.
Internazionalitari
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
23/06/22
Paîs Catalans: insegnâ par catalan, novitâts tes Baleârs
Paîs Catalans: acès ae universitât, catalan no plui preferenziâl
I students che a àn di fâ lis provis di acès ae universitât (PAU) a varan di domandâ in maniere esplicite di fâ i esams par catalan par mieç di un formulari anonim là che a podaran optâ ancje pal castilian o pal ocitan aranês. E je la strade sielzude dal consei interuniversitari de Catalogne par rispuindi a di une sentence dal tribunâl superiôr di justizie che e calcole di no costituzionâl il fat di presentâ il test dai esams par castilian dome ai students che lu domandin in maniere esplicite. L’an passât, in spiete de sentence definitive, i esaminadôrs a vevin domandât a ducj i students in ce lenghe che a volevin fâ l’esam (cul 95% di lôr che al veve sielzût il catalan) ma pal tribunâl ancje chest sisteme al varès favorît il catalan.
Paîs Catalans: inviade la campagne “Ensenyants pel valencià”
Cul coordenament de organizazion pai dirits linguistics Plataforma per la llengua e je stade inviade tal Paîs Valenzian une campagne che si propon di sburtâ lis istituzions a fâ un sfuarç normatîf e economic par fâi cuintri ai pas indaûr dal catalan intal insegnament. A sotscrivi il manifest de campagne “Ensenyants pel valencià” par mieç de pagjine web di pueste a son clamâts i professôrs e i mestris dal Paîs Valenzian. Il document al fâs indenant des propuestis concretis par sburtâ il catalan intes scuelis dal teritori. Par esempli si domande di eliminâ la esenzion linguistiche dal valenzian intes provinciis là che il castilian al è plui fuart, di invistî intai nîts e tes scuelis de infanzie là che si fâs ativitât par catalan o ancje di slargjâ il model de universitât di València che cuntun plan di incressite dai insegnaments par catalan e à otignût che in cinc agns i cors in lenghe proprie a passassin dal 25 al 42%.
Ocitanie: in cressi la edizion 2022 di La passem!
La gnove edizion di La passem! si è davuelte dai 2 ai 5 di Jugn scjavaçant une buine fete de Ocitanie sudocidentâl, di Sent Martin de Senhans / Saint-Martin-de-Seignanx a Pau. Ispirade ae Korrika basche, la corse bienâl si propon di incressi la atenzion sociâl e di racuei fonts pe lenghe ocitane. Inmaneade de associazion Ligams, la prime edizion de manifestazion si veve davuelte tal 2018 cuntune buine adesion e tirant sù 48 mil euros impleâts par finanziâ iniziativis a pro de lenghe. Par vie de pandemie, vie pal 2020 la corse si veve davuelte dome in forme simboliche. Chest an invezit La passem! e je tornade dal vîf dilunc di un percors di passe 600 chilometris là che i coridôrs a son stâts compagnâts di ativitâts di animazion in ducj i paîs traviersâts. In gracie di centenârs di partecipants a son stâts racuelts uns 65 mil euros.
Finlande: blocât in Russie il canâl informatîf plurilengâl YLE
Roskomnadzor, la agjenzie russe che e controle i servizis radiotelevisîfs e di stampe, e à blocât a partî dai 2 di Jugn la pussibilitât pai citadins rus di acedi ai servizis informatîfs in rêt ufierts de emitente finlandese YLE. Si trate dal cuint mieç di comunicazion de aree scandinave censurât intai ultins agns des autoritâts di Mosche. Il prin al jere stât il gjornâl in linie The Barents Observer, bandît ancjemò tal Fevrâr dal 2019. Ducj i canâi informatîfs blocâts a àn une element in comun, ven a dî il fat di vê spazis informatîfs ancje par rus. YLE, in plui che par finlandês e par rus, e ufrìs servizis ancje par inglês e par sami. La emitente e je simpri stade atente ancje ai dirits des minorancis ufrint informazions no dome pes comunitâts di lenghe finlandese che a vivin intai stâts dongje, ma ancje pe minorance russofone interne e pes comunitâts sami che a vivin in Finlande, Svezie, Norvegje e Federazion Russe.
Scozie: fonts par gnûfs operadôrs pe lenghe gaeliche
Par mieç di un font gnûf, la agjenzie pe lenghe gaeliche scozese (Bòrd na Gàidhlig) e à assegnât passe mieç milion di sterlinis par 21 progjets indreçâts a cjapâ sù a vore o a stabilizâ un lavoradôr dedicât al disvilup de lenghe. I progjets fats indenant a son stâts judicâts cussì bogns che la agjenzie e à decidût di dopleâ la dotazion economiche assegnade sul imprin. A ricevi i finanziaments a son stadis realtâts che a operin intal cjamp de culture, de istruzion e dal sociâl, sei tes areis là che il gaelic al è ancjemò fevelât di une part impuartante de popolazion tant che lis isulis ocidentâls, sei ta chês là che la lenghe e je daûr a jessi recuperade tant che la citât di Edimburc.
Gales: sît dedicât a cui che al impare la lenghe proprie
Inte suaze dal festival zovanîl Urdd Eisteddfod si à presentât Lingo360, un gnûf sît informatîf dedicât a cui che al è daûr a imparâ il galês o che nol à ancjemò avonde confidence cun cheste lenghe. In plui di proponi articui su diviers argoments scrits di pueste par chest public, il sît al propon ancje risorsis lessicâls par judâ la leture e zûcs par praticâ la lenghe.
Paîs Basc: refudât il ricors di Seaska cuintri dal guvier francês
Il tribunâl aministratîf di Pau al à refudât di esaminâ il ricors presentât di Seaska – la federazion des scuelis a imersion dal Paîs Basc dal Nord – cuintri dal ministeri pe educazion francês par no vê rispietât l’acuardi che al permeteve di davuelzi i esams scolastics par euskara. La convenzion e jere stade sotscrite dal ministeri ancjemò tal 2019 cul ufici public pe lenghe basche e cu la stesse Seaska ma fin cumò la direzion scolastiche teritoriâl che e dipent dal ministeri si à simpri refudade di metile in vore. La magjistrature no je jentrade tal mert de cuistion ma si à limitade a segnalâ un fal formâl inte procedure. Dut câs, pe direzion di Seaska, si tratarès dome di une scuse par no jentrâ tun teme politic une vore imberdeât. Par chest la federazion des ikastolas e je cumò daûr a inmaneâ pes prossimis setemanis une rispueste politiche. Par intant i students des scuelis imersivis baschis che sul finâl di Jugn a àn di frontâ i esams di acès ae universitât no san ancjemò se a podaran fâlu par francês e par euskara, o dome te lenghe dal stât.
Stât francês: 93 candidâts de rêt R&PS intes legjislativis
Ai 12 e ai 19 di Jugn la Republiche francese e je interessade des elezions legjislativis che a decidaran la composizion dal Parlament. In corse a son ancje disinis di candidât espression dai moviments politics rapresentatîfs des comunitâts minorizadis cjapadis dentri dai confins statâi. La plui part si le cjate tes filis de rêt Régions et Peuples Solidaires (R&PS) che ta chestis elezions e presente 93 candidâts che a rivin di Alsazie e Lorene, Bretagne, Corsiche, Francje Contee, Ocitanie, Paîs Basc setentrionâl e Paîs Catalans. Rispiet aes legjislativis stadis la coalizion nazionalitarie e à rivât a proponi un 8% in plui di candidâts. I contignûts de lôr propueste si ju cjate tal “Manifest par une Republiche Federâl”. Inte Assemblee in scjadince a jerin cuatri i parlamentârs espression di cheste aleance, trê cors (Jean-Félix Acquaviva, Michel Castellani e Paul-André Colombani) e un breton (Paul Molac).
Font: R&PS, 31/05/22
Paîs Basc: in calâ l’ûs public dal euskara tal Nord
Il grup di vore Cluster Sociolonguistique al à presentât i risultâts di une inchieste sui ûs linguistics intal Paîs Basc che jenfri il Setembar e l’Otubar dal an passât e à permetût di studiâ il compuartament di uns 600 mil personis. L’ûs de lenghe basche tai spazis publics framieç des personis cun plui di sîs agns al è in medie dal 12,6%, un dât stabil rispiet ae inchieste fate sîs agns prime. La situazion e je dut câs une vore divierse a seconde dai teritoris che a componin Euskal Herria: l’ûs public dal euskara al è di fat dal 31% in Gipuzkoa ma al va jù al 9% in Bizkaia par movisi tra il 5 e il 6% inta chês altris provinciis baschis. In particolâr intal Paîs Basc dal Nord sot aministrazion francese l’ûs public de lenghe proprie al è daûr a calâ cence interuzion almancul dal 1997 incà. Par esempli te aree de Zuberoa e de Basse Navare, in sîs agns, l’ûs dal euskara tai spazis publics al è passât dal 14,6 al 10,5% cundut che la lenghe e je cognossude di sù par jù il 50% de popolazion. Al è però di dî che, sei ta cheste zone che tal rest dal Paîs Basc, l’ûs public de lenghe al è daûr a cressi tra i plui zovins (cuntune medie dal 19,3% tra i fruts sot dai 14 agns).
Font: MediaBask, 30/05/22
Corsiche: Currilingua 2022 si corarà ai 26 di Jugn
Metude in pîts l’an passât dal coletîf Parlemu Corsu, la gnove edizion de Currilingua – la corse pe lenghe ispirade ae Korrika basche – si davuelzarà ai 26 di Jugn. La prime edizion de corse e veve viodût la partecipazion di uns 400 personis e cjapât dentri un percors di 90 chilometris. Chest an, invezit, i chilometris corûts a saran 101 di Aleria a Bunifazziu / Bonifacio. Ancje tal 2022 la corse si davuelzarà dute tune zornade ma za si lavore par che la edizion dal 2023 e cjapi dentri doi dîs. L’an passât in gracie de Currilingua a jerin stâts tirâts sù 14 mil euros impleâts po par diviersis iniziativis a pro de lenghe corse.
09/06/22
Paîs Catalans: blocât il percors de gnove leç su la educazion
Riunion straordenarie ai 30 di Mai pal esecutîf catalan clamât a fâ buine une norme che si propon di tutelâ lis direzions dai centris educatîfs publics dai efiets de sentence dal tribunâl superiôr di justizie de Catalogne che e impon un 25% dal orari di lezion par castilian. La cort i à dât timp al guvier catalan fintremai i 31 di Mai par che al dedi indicazions ai istitûts scolastics di meti in vore i contignûts de sentence. Dut câs, par che la norme fate buine dal esecutîf e jentri in vore, al covente ancje il vôt dal Parlament. Il guvier catalan al contave di evitâ chest passaç in gracie de gnove normative su la educazion concuardade di ERC, Junts per Catalunya, PSC e En Comú Podem – che e definìs il catalan lenghe veicolâr pal insegnament e pal acet e il castilian lenghe di ûs curicolâr – dome che il percors di aprovazion in Parlament si à blocât dopo che lis diestris spagnolistis (PP, Ciudadanos e Vox) a àn domandât ae comission des garanziis statutariis di verificâ se i contignûts dal test a son compatibii cul statût di autonomie. Al è di dî che la propueste par mendâ la leç su la educazion, cundut dal acuardi tra i partîts principâi de aree nazionalitarie e progressiste, e je stade contestade cun fuarce ancje de CUP (çampe indipendentiste) e di diviersis realtâts impegnadis pe lenghe che le calcolin un ricognossiment de fin dal sisteme scolastic catalan a imersion.
Ream Unît: prin pas a Londre pe leç sul irlandês
Ai 25 di Mai la propueste di leç su identitât e lenghe de Irlande dal Nord e à tacât il so percors legjislatîf intal Parlament dal Ream Unît. Si stime che, par che e deventi leç, a coventaran almancul sîs mês. La norme e varès di fissâ i spazis di tutele e di promozion de lenghe gaeliche irlandese intes sîs conteis de Irlande dal Nord sot aministrazion britaniche. Pai sogjets che di agns si batin pai dirits linguistics si trate di un prin pas indenant ancje se il test al previôt mancul garanziis e mancul pussibilitâts di ce che si domandave e di ce che al jere stât prometût ancjemò cui acuardis di pâs pe Irlande dal Nord. Dopo agns di imobilisim, l’esecutîf britanic si à decidût a intervignî sei pal gnûf bloc des istituzions nordirlandesis – causât dai unioniscj dal DUP – che al impedìs ogni azion normative pe lenghe a nivel locâl, sei pal cressi de mobilitazion popolâr a pro dal irlandês che ai 21 di Mai si à concretizade ancje tune manifestazion di 20 mil personis a Béal Feirste / Belfast, la plui grande mai viodude in Irlande dal Nord su chest teme.
Stât spagnûl: azion a pro des lenghis uficiâls in Parlament
Il grup parlamentâr di Unidas Podemos, intune cui principâi partîts nazionalitaris bascs, catalans e galizians (EH Bildu, PNV, ERC, Junts, CUP, PDeCat, Más País, Compromís, BNG), a àn presentât inte Cjamare dai deputâts di Madrid une propueste di riforme dal regolament dal Parlament che e permeti, ancje par mieç di un sisteme di traduzion simultanie, di intervignî intant dai lavôrs de session plenarie tune des lenghis ricognossudis come couficiâls a nivel teritoriâl. La propueste e previôt ancje la pussibilitât di presentâ tescj scrits inta chestis lenghis e di garantî il lôr ûs par iniziativis inmaneadis dentri dal Parlament. In dì di vuê, l’ûs di basc, catalan e galizian al è permetût, in forme parziâl, dome intant dai lavôr dal Senât. La aprovazion de propueste, che e viôt contrariis lis diestris spagnolistis (PP, Ciudadanos e Vox), e dipendarà massime dal vôt dai socialiscj che, fin cumò, nol è che si vedin mostrâts masse cjalts sul teme.
Corsiche: autonomie e presonîrs, di Parîs nissune buine gnove
Si varà di spietâ dopo des elezions legjislativis francesis pe prime riunion tra i rapresentants des istituzions corsis e di chês francesis par discuti dal avignî de isule, a partî de domande di autoguvier che zaromai di agns e ven fate indenant dal esecutîf e de Assemblee corse. La vierzidure di un procès di discussion tra il stât centrâl e lis istituzions corsis e jere stade prometude dal ministri pal interni francês, Gérald Darmanin, ancjemò in Març intant de sô visite su la isule tal doman des manifestazions massivis e dai scuintris che a vevin inflamât la Corsiche dopo de agression mortâl al militant indipendentist Yvan Colonna. Sul imprin si veve prometût la partence dal confront istituzionâl subite dopo des elezions presidenziâls; cumò invezit si lu à rimandât a dopo des legjislativis, par altri cence fissâ nissune date precise. La gnove e à tornât a jevâ il marum su la isule là che e cres la pôre che a Parîs si vedi chê di lâ indenant a rimandâ cu la sperance di inflapî la mobilitazion dai cors.
Stât francês: pas indenant pe formazion dai insegnants
L’istitût superiôr des lenghis de Republiche francese (ISLRF) e la rêt dai istitûts superiôrs dal insegnament e de educazion (INSPE) a àn sotscrit une convenzion cuadri pe formazion dai insegnants des scuelis a imersion là che si doprin lenghis minorizadis. L’acuardi al rivuarde lis lenghis di sîs comunitâts minorizadis cjapadis dentri tal stât francês o sei il basc (rêt des scuelis imersivis Seaska), il breton (Diwan), il catalan (Bressola), il cors (Scola Corsa), l’ocitan (Calandreta) e il todesc de Alsazie (ABCM-Zweisprachigkeit). La convenzion e rapresente un pas indenant impuartant pe formazion dal personâl che al dopre chestis lenghis intes scuelis a imersion.
Paîs Basc: a Donostia par rivendicâ il dirit di vivi par basc
Miârs di personis si son dadis adun ai 21 di Mai a Donostia par rivendicâ il dirit a vivi ad in plen par euskara. La iniziative, clamade dongje di Gazte Euskaltzaleen Sarea e poiade di diviers agjents sociâi impegnâts pe lenghe basche, e veve chê di riclamâ la atenzion sul teme des politichis linguistichis pal euskara che al ven dât par scontât di masse di lôr e là che invezit e je dibisugne sei di tignî alte la pression sociâl che di une azion plui fuarte e eficiente de bande des aministrazions autonomichis e di chês locâls.
Paîs Basc: la mancjance di esams par basc in tribunâl
Par Seaska – la federazion des scuelis a imersion dal Paîs Basc dal Nord sot aministrazion francese – il ministeri pe educazion nol à mantignût i impegns cjapâts cu la convenzion sotscrite tal 2019 cul ufici public pe lenghe basche e cu la stesse federazion des ikastolas. Par chest e à decidût di fâ indenant une denuncie formâl denant dal tribunâl aministratîf di Pau. I students des scuelis imersivis baschis a àn za tacât a davuelzi i esams finâi des secondariis di prin grât e chei di acès ae universitât ma cence podê fâ nissune prove par euskara, cundut che il ministeri si veve impegnât a garantîur cheste pussibilitât. I magjistrâts a varessin cumò di vê timp fintremai la fin di Jugn par cjapâ une decision su la denuncie presentade.
Paîs Catalans: cuasi 5 milions par dopleaduris e sottitulazions
Il guvier de Catalogne al à publicât doi bants par incressi la presince de lenghe proprie tes produzions audiovisivis. Il prin avîs public al è indreçât aes impresis distribudoris e al met a disposizion 2 milions di euros par sottitulâ o dopleâ par catalan i cines proietâts intes salis. Par mieç di chest canâl contributîf, l’an passât a jerin stâts dopleâts 56 luncmetraçs e sottitulâts altris 34. Il secont bant al à une disponibilitât di 2 milions e 700 mil euros par incressi la ufierte par catalan su lis plateformis digjitâls e par television. L’an passât cui fonts di chest avîs a jerin stâts dopleâts 209 contignûts audiovisîfs e sottitulâts altris 206.
Galizie: in place par rivendicâ il dirit a vivi ad in plen par galego
In ocasion de Zornade de culture galiziane, ai 17 di Mai, diviers centenârs di personis a àn sfidât il burlaç che al à colpît S. Jacum di Galizie (Santiago de Compostela) par domandâ un avignî gnûf pe lenghe proprie. In plui di tancj citadins comuns, tra i manifestants che a àn sfilât pes stradis de capitâl de Galizie in rispueste al apel de plateforme civiche Queremos Galego a jerin ancje i rapresentants principâi dai partîts nazionalitaris e progressiscj che, in dì di vuê, si cjatin ae oposizion. Di ducj al è rivât l’inviât al guvier dal PP – di pôc passât intes mans di Alfonso Rueda – a derogâ la cussì clamade leç sul plurilinguisim che e je daûr a pidimentâ l’insegnament dal e par galizian.


c: text/html

text:
Ai 25-27 di Jugn dal 1975 e je stade fate la Assemblee dai predis de diocesi di Udin. Un fat di straordenarie impuartance pe novitât e pal grant e franc dibatit che si è svilupâts in chei trê dîs tra i predis e pes sperancis che e veve impiadis te nestre glesie. Si jere a 10 agns de conclusion dal Concili,. Tune grande clime di dialic e di confront. Mi impensi che pre Checo Placerean tal prin intervent al à scomençât cul domandâ di lei il verbâl de ultime assemblee dai predis fate “ai timps dal patriarcje Bertrant”, seguide di une grande ridade gjenerâl.
O ripuartìn culì une memorie inedite di pre Antoni.
pre Roman Michelot
✽✽ Inte mê vite o ài vude ocasion di vivi tancj avigniments in maniere indirete, traviers de relazion e des sensazions dai protagoniscj. O feveli di fats come la rivoluzion francese, chê russe o altris grancj moments che a àn verementri dividude la storie intun prin e intun dopo. O crôt di vê podût metimi in sintonie cui protagoniscj parcè che une esperience simile, plui in piçul ma compagne te sostance e te cjarie emotive, le ài vivude in chel an e in chei dîs. Moments di vere comunion e di vive sperance.
✽✽ O vevin dibisugne, dopo dai disastris economics e plui ancjemò spirituâi di Zaffonato e in chê clime di sfâs e di disperazion che si le palpave dapardut, dal seminari ae ultime canoniche. Po stâi che la grande dibisugne nus vedi fat viodi plui biel di chel che al jere il fat, ma par me a son stadis zornadis straordenaris.
✽✽ Le vevin preparade a dovê, cun relazions, discussions, dibatiments, barufis, strategjiis, cenis, bevudis, ridadis… Diu, ce zornadis! No sai cemût clamâ il nestri ategjament spirituâl: se goliardie o ingjenuitât o fede mistiche. Parcè che bisugne jessi dome ingjenuis o mats a pensâ di cambiâ une struture reazionarie par costituzion come la glesie. Epûr o jerin convints. E cuant che si partive a buinorone des nestris monts par vignî jù a incendiâ di vivarositât la barache, si sintivin come i partigjans cuant che a levin a puartâ une svintulade di libertât. ✽✽ E cuant che sore sere si tornave sù, stracs di vueli sant e cun cualchi gotut di plui, o sintivin di vê metût un tasselut gjenuin par une cjase gnove. Bisugne jessi stâts li come che o sin stâts nô, il nestri grop di Glesie Furlane, par capî ce che o intint di dî. E ogni volte che o lei il vanzeli di Zuan, chel di Nicodem che al à di tornâ a nassi, jo o pensi a colp ae assemblee dal ‘75. No mi vergogni gran: mi sint e mi sintarai simpri fi di chê assemblee.
✽✽ In chei dîs benedets o ài sintude, pe prime volte in maniere cussì vive, la sodisfazion e la braùre di jessi furlan e di jessi predi. Mi soi sintût a part di un grant popul e di vê un gran destin ancje par chel che al rivuardave il so avignî. Ancje l’ultin paîs dal mont, come chel che o jeri jo, mi à someât une robone. Parcè che al jere un tasselut de glesie e dal popul furlan.
✽✽ Si à tacât, tal miercus, cun 394 predis, e si à finît, tal vinars dopomisdì, cun 315. A bastaressin chescj numars, che no si son ripetûts plui, par dî la grande sperance dai predis furlans e se a son salvadis.
✽✽ Si veve za tal cjâf la idee di assemblee permanent. Se po dopo il vescul e il consei pastorâl e la cubie curiâl a àn fat lâ in vacje il progjet di une diocesi in stât di assemblee, la colpe no po jessi ni di pre Checo ni di Borgo, ma di chei che a àn simpri vût il tamon e che a àn zuiât a fâ i democratics savint che, une volte sierade l’assemblee, il comant ur sarès tornât a lôr. Al è il câs dal Vanzeli: dal diaul che al torne cun siet diauluts un piês di chel altri. Chest al sta a dimostrânus che la curie e la jerarchie e je propit di “istituzion divine”. Magari par ledrôs. ❚
pre Antoni Beline
ASSEMBLEE DAL CLERO 1975. Un grant moment di comunion e di sperance............
Ai 25-27 di Jugn dal 1975 e je stade fate la Assemblee dai predis de diocesi di Udin. Un fat di straordenarie impuartance pe novitât e pal grant e franc dibatit che si è svilupâts in chei trê dîs tra i predis e pes sperancis che e veve impiadis te nestre glesie. Si jere a 10 agns de conclusion dal Concili,. Tune grande clime di dialic e di confront. Mi impensi che pre Checo Placerean tal prin intervent al à scomençât cul domandâ di lei il verbâl de ultime assemblee dai predis fate “ai timps dal patriarcje Bertrant”, seguide di une grande ridade gjenerâl.

robotstxt: allowed

filter: keep


text:
Il gnûf “social network” (rêt sociâl) Facebook (chi di nô clamât “il Muselibri”) e je une realtât avonde vivarose, fevelant di marilenghe su la Rêt. A ‘nd son grups e pagjinis in lenghe furlane, goliardics e no. Rispiet ai sîts o ai blog, li che i scrits a son par solit plui ponderâts, il Muselibri al è soredut il cori imediât in timp reâl di fats, batudis, opinions, segnalazions. E chel che al è sucedût te prime part di Avrîl dal 2011 al è vignût fûr di chês pagjinis in maniere clare e fuarte. Al jere chel l’argoment, la robe che e steve sucedint su Facebook e su internet pai furlans: la leture continue de Bibie.
Il Muselibri si è jemplât di coments di int che e à partecipât ae leture cun “status” (cussì si clamin lis frasutis che si scrivin) di grande partecipazion. Ve chi dome cualchi esempli:
«No rivi a cjatâ lis peraulis. Come se un atim al fos cence timp».
«O ai let îr di sere un dai tocs plui biei de Bibie, chel che al cjante l’amôr eterni e dongje di me e jere la persone che o ami che e à condividût cun me la leture; o ricuardarai chescj moments par simpri».
«Nô di Ruvigne si stats a 4 e miege di vuè a binore. Bielisime esperience. Mandi»
Cui coments, si cjatavin ancje fotos di int famose e semplice intant che e leieve, e filmâts dai variis servizis gjornalistics su la iniziative. Insumis, ancje il popul dai social network al è stât une spie de grande partecipazion di popul che e à stiçât la iniziative. Curiôs viodi che a àn let ancje amîs che no tu pensavis che a vessin partecipât ancje lôr.
E dentri di chest si olme ancje un altri sintiment: un tic di displasê pe ocasion pierdude di bande di chei che no àn partecipât, magari parcè che no i àn crodût, o parcè no si son iscrits par timp, o no podevin par impegns. Come cui che al sta scrivint.
Dree Venier
SPECIÂL BIBIE – Event ancje su la Rêt des rêts............
Il gnûf “social network” (rêt sociâl) Facebook (chi di nô clamât “il Muselibri”) e je une realtât avonde vivarose, fevelant di marilenghe su la Rêt. A ‘nd son grups e pagjinis in lenghe furlane, goliardics e no. Rispiet ai sîts o ai blog, li che i scrits a son par solit plui ponderâts, il Muselibri al è soredut il cori imediât in timp reâl di fats, batudis, opinions, segnalazions. E chel che al è sucedût te prime part di Avrîl dal 2011 al è vignût fûr di chês pagjinis in maniere clare e fuarte. Al jere chel l’argoment, la robe che e steve sucedint su Facebook e su internet pai furlans: la leture continue de Bibie.


text:
Percorrersi
Bibi Milanese
Percorrersi al è un conciert interdissiplinâr che al met adun musiche, teatri e danze contemporanie. La protagoniste e esplore il teme dal viaç in ogni sô acezion: de narazion di une vacance di dîs dîs in Tailande ae conte dai trê stadis de vite – infanzie, vite adulte, vecjaie -, de esplorazion des propriis lidrîs ae scuvierte di se stes, dai propris segrets, pôris, plasês e desideris. Un spetacul basât sul contrast che, alternant moments di trancuilitât a lamps di matetât pure, al unìs elements rap, pop, jazz, musiche eletroniche e teatri. Il palc al ven cussì traviersât, un pas daûr di chel altri, une cjançon daûr di chê altre, une storie daûr di chê altre, tant che itinerari materiâl di viaç. Un percors ancje di scuvierte dal propri cuarp e de proprie libertât sessuâl, in graciis de presince dal coreograf e balarin Daniel Dominguez.
Prime nazionâl
PROGRAM MUSICÂL
1. Intro
Musiche e test di Bibi Milanese
2. The Land Of Smiles
Dubai Airport
Song For My Sister
Love spiritual love
Crushing waves
Away From The Island
Musiche e test di Bibi Milanese
3. Ita-li-a
Musiche e test di Bibi Milanese
4. Unrevealed Roads
Musiche e test di Bibi Milanese
5. Oh Turn Your Bows
Musiche e test di Bibi Milanese
Animazion di Laima Matuzonythė
6. Three Stages Of Life
Childhood (A Come Avventura)
Adulthood (In And Out)
Old Age (La Guardo Da Qui)
Musiche e test di Bibi Milanese
7. The Body Landscape
Test e coreografie di Bibi Milanese and Daniel Dominguez
8. Outro
Musiche e test di Bibi Milanese
vôs, vôs che e recite, piano, ghitare, danze Bibi Milanese
musichis Bibi Milanese
produzion Mittelfest2022


text:
“’O m’impensi di te, paîs, / blanc come un diu / tune zumiele colme di celest…// Nono Bert / al faseve il sensâr sui marcjâz / e al puartave un orloi a cjadene / e un rincjn ‘darindât ta orele // None Ursule / ‘e sburtave cun mans di femine fate / la ruede grivie dal poç / par trai aghe a chei omps / ch’e tornavin de vore cul cjalt…”
E Si capìs subit che o sin intune realtât di campagne, di umanitât contadine, di int umile che a scuen scombati ogni dì cu la miserie. E pûr li dentri, inta chê fadie suturne e seguitive, si plate poesie. La poesie des piçulis robis, des azions ordenariis de vite, des sperancis e des pôris, dai afiets e des lagrimis. Dome che par tirâle fûr cheste poesie, al covente un poet. La campagne le vevin cjantade in tancj, a scomençâ dai classics, il grêc Teocritos e il latin Virgilius e par continuâ cun chei de Arcadie e i lor pastôrs e pastorelis che a stavin a strombetâ sote di un arbul intal fresc. Ma chei poets, ancje chei che a jerin grancj poets, no jerin contadins, no jerin mai stâts contadins.
Zof, invezit, al ven di chel contest, di chê culture. La poesie di chestis vincjecuatri lirichis e nas di une profonde “pietas” par ducj i oms e lis feminis che, su la tiere, a vivin e a tribulin. “Pietas” che si slargje ancje a ducj i vivents, ancje ai nemâi che, in chê civiltât, a jerin scuasi in simbiosi cui umans. E tantis voltis, a jerin plui dongje lôr dal om de tiere che no so fradi, il siôr.
E alore velu il contadin che al cjale intai voi la vacje che al à veglât dute la gnot par judâle a parturî; vele none ‘Sebie che e vai il fì pierdût in vuere dutune cul so mul, copât parie cun lui.
Il voli dal poet si slargje su dute chê umanitât: Giralt che al ten cont dute la vite un çuf di cjavei di femine; il sotan che, pleantsi, al salude il vuardian (il cjan dal paron) in lenghe taliane; il predi che nol sopuarte plui la solitudin e si piert intal bevi; la zovine mandade a Vignesie a fâ la sierve; Just sparît cuissà dulà pal mont; Silveri ruvinât par une firme metude cence ben savê ce che al faseve; il cjaradôr su la grave de Tor cu lis stelis sore dal cjâf.
Ducj ju compagne, il poete, cun afiet e ancje cun ironie. La ironie di un che al cjale di une posizion vantazose (Zof al è un om di culture, di culture penze) e che i vûl ben in maneire avuale a dutis lis creaturis che al piture, che si sente dongje di lôr, che ur impreste lis sôs perualis, lis peraulis de poesie. Che al è un di lôr. ■
Laurin Zuan Nardin
Galliano Zof, Contadinance, Udin, 1977............
“’O m’impensi di te, paîs, / blanc come un diu / tune zumiele colme di celest…// Nono Bert / al faseve il sensâr sui marcjâz / e al puartave un orloi a cjadene / e un rincjn ‘darindât ta orele // None Ursule / ‘e sburtave cun mans di femine fate / la ruede grivie dal poç / par trai aghe a chei omps / ch’e tornavin de vore cul cjalt…”


text:
Cu la dismission des provinciis par vie de riforme che e met in cjamp lis Uti, i bens possedûts des primis a van cedûts. Par fortune, in Provincie di Udin e esist une aministrazion cuntune cierte sensibilitât. In chest sens al va il trasferiment de Cjasute dal Tresinte ae Universitât dal Friûl, che dopo e fasarà buine la destinazion di ûs in cjâf ae Societât Sientifiche e Tecnologjiche Furlane, cu la intitulazion al professôr Marzi di Strassolt. Chestis lis tapis dal iter che, midiant di chel, la Provincie di Udin e passarà la proprietât de cjase di vie Mazzini, l’edifici in venezian gotic plui vieri de citât di Udin. Calcolade l’insediament abitatîf plui antîc de citât, in origjin inte cjase dal Ttresinte a jerin a stâ artesans, tant al è che ancjemò sul tacâ dal Votcent al plan tiere al lavorave un cjaliâr. Cheste cjase e rapresente l’unic edifici restât in citât di stîl romanic, ancje se, in origjin, al faseve probabilmentri part di un grup di piçulis cjasis similis, li che a vivevin fameis di modescj artesans.
L’imobil, che nol jere doprât di aromai une ventine di agns, al jere stât acuisît de aministrazion provinciâl daspò de licuidazion dal Consorzi Universitari Furlan (Cuf).
Secont il president de Provincie di Udin Pieri Fontanini, «O din cussì biadelore compiment ae idee origjinarie dal professôr Strassolt; la realtât che lui al à fondade e varà cussì une sede dignitose, intal cûr di Udin, capitâl dal Friûl. La sô e reste ancjemò une idee ancjemò origjinâl e inovative: la valorizazion de marilenghe intal contest dai studis sientifics e tecnologjics, a conferme de dutilitât e de viertidure di une lenghe che ben si preste a jessi doprade ancje in cjamps sientifics».
«La sede e podarà jessi doprade par fins istituzionâi ma ancje tant che lûc di lavôr di dotorants che si impegnin in progjets sientifics veicolâts in lenghe furlane» secont Antonino Morassi de Societât Sientifiche e Tecnologjiche Furlane. (LPdF)
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Marie Fanin,
Storie da Blancjemore,
Reane 2018
“Chist o pos dâus cu li mie contis…/ chist o pos dâus, creaturis // cun fuarze / pensant ai passaz / dal vuestri stramudâ, / a le invisibil vuestre presinze / ta mê storie senze pês…// cun fuarze / par dismovi tal timp iust / le cocule di aur savint / vuluzade ta viestis fluentis dai vuestris siums…”.
Une volte, inte gnot dai timps, a esistevin chei che a levin ator a cjantâ storiis, lis storiis de vite, dai oms, des feminis, des gjondis e des strussiis dal mont. Ju clamavin i “aêts”. E des lôr storiis a son nassudis lis primis oparis mestris de leterature mondiâl, oparis che a àn fondade la nestre culture, il nestri mût di cognossi, di cjalâ dentri di nô e fûr di nô. La Iliade, la Odissee, la Cjançon di Rolant, il Mahabharata, no sono nassudis cussì?
Po ben, ancje il Friûl al à il so “aêt”, anzit la sô “aede”.
E à non Marie. A son agns che e conte storiis. Pai fruts e pai grancj. Par vie che ogni grant al è stât frut, ancje se, tantis voltis, si dismentee di chei agns. Ma vele chi che e je Blancjemore che i spieghe cetant impuartante che e je la fantasie, la imagjinazion, cetant impuartantis che a son lis peraulis: cence peraulis no sin nuie, lis peraulis a son la nestre anime di oms e di feminis che a vivin su chest planet. Une flabe, duncje, metude adun sul scheme classic des flabis: il personaç biel e bon, il trist che lu sbelee, il viaç par tornâ a cirî la felicitât pierdude, i bogns che a judin (gjats, in chest câs), i ostacui di superâ, la catarsi finâl.
Un libri di plui di novante pagjinis, insiorât dai dissens di Mariagrazia Cicuto, de traduzion par talian de conte e, novitât interessante, de version dal test inte grafie uficiâl de lenghe furlane par cure di Serena Fogolini.
No ultin merit dal test al è chel di sgjavâ fûr peraulis preseosis che nol capite dispès di sintî: diaspris, lambri, sgarbuion, ontolât, entime, adrie, ravît, slichin. E induvinait ce che al à non il trist de storie: Sflandogne. E volêso vê une schirie di sinonims di “bausiis”? Falopis, fanferiis, flandrinis, buridons, flofignis, gabulis, frotulis, sochignis.
Ma plui che leile, Marie si à di scoltâle. No stait a pierdile cuant che us capite dongje! ❚
Laurin Zuan Nardin


text:
✽✽ No podìn fâ fente che il risultât dal referendum in rêt pe indipendence dal Venit nol vedi la sô impuartance. Se o cjalìn cun grant interès a chei de Scozie e de Catalogne, chel dongje noaltris – propit parcè al tocje la republiche taliane – nus rivuarde une vore.
✽✽ Che al sedi clâr subite che pal Friûl nol cambie nuie: prime di dut a son afârs tra stât talian e une des sôs regjons. Po dopo, visìnsi simpri ce che e à significât la Serenissime pe nestre tiere: dome sfrutament e sorestanzie. Duncje, orelis spiçadis se si môf alc su la Plâf.
✽✽ Il referendum par altri al è un segnâl dal sdrumâsi dal stât talian, dal crac ancje istituzionâl che al ven indenant. Par dute rispueste, il guvier – no dome chest, ma chest plui di altris – si prepare a une riforme des istituzions simpri plui segnade dal centralisim roman. Si dopre la scuse de crisi, ma invezit di taiâ lis straçariis dai aparâts, si tain i nivei di partecipazion democratiche.
✽✽ In cheste situazion, a rivin lis elezions par 132 comuns furlans e par noaltris e torne la solite liende di parcè che no vin un partît, un moviment furlan di podê votâ.
✽✽ O leiarês tal gjornâl che in cualchi comun a saran i candidâts dal Front Furlan, dal Maf. Che in cualchi civiche oms e feminis cun sintiments furlaniscj a podaran jessi elets. Forsit ancje cualchi sindic. Auguris.
Ma la realtât e je che, intun moment tant dificil dulà che a son in discussion propit i rapuarts tra Comuns e Regjon, tra cheste e lis provinciis – o ben, in struc, la nestre muse istituzionâl -, no vin nissun che al puarti indenant une bataie furlane a chel nivel.
✽✽ O vin une schirie di comitâts par ogni cuistion. O vin une vore di coordenaments di sindics de Cjargne ae Basse e pûr, cuant o vin di presentâ une propueste gjenerâl pal Friûl, ognidun par so cont.
Cussì si piert, cussì o vin simpri pierdût.
✽✽ Ancje cheste e pues someâ la solite liende e forsit e je la veretât, ma dome resonâ nus jude pal doman. Al à di jessi clâr a ducj che cence un organisim politic, cence une rapresentance istituzionâl fuarte e furlaniste, no si va di nissune bande. ✽✽ O podìn continuâ, e lu fasarìn, la nestre testemoneance: “a viodi – come che al diseve Felix Marchi – che la lum no si è mai distudade”. E al continuave: “La libertât e fâs part de vite e fin che è sarà vite, al sarà simpri cualchidun che si bat pe libertât dal Friûl”.
✽✽ O sin sigûr di chest, ma vuê al covente dâi vueli a di chel lusôr: si scuen ancje vincilis, lis bataiis. ❚
Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
«Savêso parcè che si son estints i dinosaurs? Forsit par vie che no jerin po tant scaltris. Anzit a jerin propit gnognos». Al vierç cussì la sô prefazion al cuart libri dai Gnognosaurs Manuele Fior. Nassût dal 1975 a Cesana, ma di gjenitôrs furlans (anzit cjargnei, di Verzegnis), al è ilustradôr e fumetist. Pluripremiat, Fior intal 2011 al à vinçût il premi “Fauve d’Or” al festival di Angoulême in France, vâl a dî l’Oscar dai fumuts.
Ma dal sigûr Momo, Martin, Bombo, e dute la bande dai Gnognosaurs in “The Best(iis)”, il gnûf libri di Dree Venier che o vin presentât sul numar di Setembar, no son par nuie estints, anzit, a son plui vîfs e… gnognos che mai!
Rivade ai 26 di Setembar tes ediculis in distribuzion cul Messaggero Veneto in dutis trê lis provinciis furlanis, la publicazion no à tradît ce che i letôrs si spietavin.
E propit il gnognopublic nol à mancjât di fâ savê lis sôs impressions su cheste racuelte, finanziade cul contribût de Agjenzie regjonâl pe lenghe furlane. Us proponìn un struc di cualchi mail che o vin ricevût.
«Une conferme: la tipiche gnognoesplosion di colôrs e simpatie, e conferme Cristina di Gurize, che no à spietât e za te dì de jessude, Zornade europeane des lenghis, e jere a buinore in edicule.
Ancje Toni di Udin al conferme «O scuen ameti che o ai scuviert i Gnognosaurs chest Istât cu lis strichis dal Messaggero e stant che mi mancjin i prins libris, no mi soi fat scjampâ chest “The Best(iis)” che o lei cun gno fi».
Daniele di Spilimberc al segnale un aspiet particolâr di cheste gnove publicazion «Za cui prins trê titui o ai rivât a cognossi miôr la lenghe furlane scrite, ma in cheste cuarte edizion mi à plasût une vore la part introdutive che ti insegne a lei par furlan: la didatiche e à di evolvisi e i Gnognosaurs, di bogns jurassics lu àn capît prime de scuele». Di fat lis primis pagjinis a àn il titul “No stâ a fâ il gnogno, impare a lei!” un struc cu lis regulis di fonde dal furlan scrit.
La distribuzion in edicule e larà indevant par cuatri setemanis e podês domandâlu inmò fin ai 24 di Otubar al vuestri edicolant di fiducie, ma spesseait: no volarês migo restâ cence la vuestre copie di “The Best(iis)” lis miôr storiis dai Gnognosaurs? ❚
Christian Romanini
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Sot dal arbul di qiqajon dulà che il profete Jone al è daûr a polsâ, al è rivât a riparâsi un altri profete, dai segns però plui simii a chei dal Batiste, la vox clamantis in deserto no scoltade. A Renato Iacumin, che i siei funerâi a son stâts celebrâts inte piçule glesie li de Basiliche di Munistîr lunis ai 18 di Jugn, al à di jessi ascrit cence dubi il merit di vê “discuviert” par prin i mosaics dal complès catedrâl aquileiês. Ancje se rinvignûts intai prins agns dai Nûfcent, chei doi ciclis iconografics straordenaris a son restâts in sostance indecifrâts fin che, in dôs publicazions publicadis intal 1990 e intal 1993, il studiôs nol è rivât a meti la clâf juste inte sieradure di chei doi satûi antîcs e preziôs, che a rapresentin in sostance la plui impuartante, e probabilmentri plui antighe, atestazion dal cristianisim a Aquilee.
SOT DAL TOR DI POPON_ Di fat, il paviment de Aule Nord, ancje se mutilât in maniere serie des fondis dal cjampanili poponian, al è decifrât di Iacumin, intes campadis che lui al stime plui antighis e origjinariis, tant che la trasposizion iconografiche maraveose di motîfs e temis gnostics, chei stes che, a nivel leterari, a rivocaran dopo inte opare impuartante Pistis Sofia, cjatade fûr intai agns 40 dal Nûfcent tra i tescj coptis de egjiziache Nag Hammadi. La persuasivitât di cheste ipotesi ermeneutiche e pues ben jessi garantide dal fat che in chel autentic labirint musîf dal assurt, che al veve impresonât dute la ricercje anteriôr, al ven davuelt infin chel fîl miracolôs di Ariane che al permet, par esempli, di dâ sens e significât teologjic ben precîs a chê aragoste splendide poiade tra i fueams frindôs di un arbul. La propueste no je ciert francje di risiervis – dal rest i mosaics stes a presentin lacunis gravis – ma e je in vore salde la norme che une teorie sientifiche e reste buine fin che no sotentre une altre miôr, e, in maniere francje, al orizont nol pâr configurâsi in assolût nuie, se no lis ripetizions ranzidis di banalitâts desolantis. La inventio di Iacumin e permet ancjemò di plui di otignî, sul plan storic, doi risultâts ecezionâi: la evidence di un lûc di cult gnostic – che se di no nol jere testemoneât che di fonts leterariis – e, par chel che al inten in maniere specifiche Aquilee, la conferme di une origjin alessandrine dal so cristianisim primitîf.
JUDEOCRISTIANISIM_ Alessandrinitât di mari gnostiche, o plui in maniere proprie origjeniane, che no si pues in ogni câs assolutizâ, se al è vêr che a iluminâ il percors sucessîf sui mosaics de Aule Sud, seont il stes studiôs, al è propit un test judeu-cristian, il Pastôr di Erma, che al fonde lis sôs lidrîs inte apocalitiche judaiche dal Secont Templi, chê stesse recepide intai circui gjovaneis de Asie cuartodecimane. No par câs, sui mosaics teodorians la pasche no je transitus, ma passio, la resurezion no je anastasis, ma katapausis, lûc escatologjic de polse – di Crist e dal just – intal Ream milenari, e, cemût che nus ateste il vescul Cromazi, la lavande dai pîts e je tal puest dal batisim, par chê tradizion recepide dai maiores nostri che, in chescj câs, e condûs ancje in Orient e no dome a Alessandrie, par chel procès miracolôs di communicatio idiomatum che al fâs dal cristianisim aquileiês no la semplice sume di plui tradizions religjosis, ma un organisim autonom e vitâl.
RIVOLUZION IACUMINIANE_ I studis di Renato Iacumin, che lui al à puartâts indenant in maniere fisse in chescj ultins vincj agns, a àn rivoluzionât la ricercje sientifiche su lis origjins dal cristianisim a Aquilee. Ma, come che al sucêt ai profetis in patrie, la sô e je stade la vôs di un che al à berlât intal desert: il desert de sience, sclerotichementri fissade ai protocoi positivistics detâts sul tacâ dal Nûfcent di Pio Paschini; il desert de academie, suspietose e duriote viers di dut ce che si elabore fûr des sôs muris scjafoiadicis e simpri plui sclesadis; il desert, forsit chel plui arit, de “culture” furlane che, no podintlu combati par mancjance di munizions argomentativis, lu à emargjinât o adiriture ridût fûr.
La celebrazion dai funerâi intun lûc diferent de Basiliche Patriarcjâl – no cate chês che a sedin stadis lis resons – al pues ben jessi let tant che simbul slambrant di un rapuart cence soluzion fra il studiôs e la glesie mari di Aquilee: a pet des curis amorevulis prestadis a cheste dal studiôs, fi valorôs propit di un custodi de Basiliche, e sta la disfigurazion che no si ferme di bande di ents e di istituzions che, dopo vê comprometude la visibilitât dai mosaics cu la realizazion di un passadôr indecent, vêr “abomini de desolazion”, cumò, al esterni, a àn tirât sù une sorte di acuari mimetic par protezi un mosaic modest, savoltant cussì fintremai la organizazion dai spazis.
LA EREDITÂT_ Cu la muart di Renât Iacumin si siere la ultime valve di chel tritic miracolôs che – cun Guglielmo Biasutti al centri, lui e Gilberto Pressacco ai flancs – al à onorât une lungje stagjon di ricercjis e di studis par cincuante agns intîrs. Di chest magjisteri, ce restial? Al scrîf Mateu che Jesù, sustât de bibiose domandade di un “segn”, al à esclamât: «Une gjenerazion triste e adultare e pretint un segn! Ma no i sarà dât nissun segn, se no il segn di Jone». Di “segns” la gjenerazion “triste e adultare” dal Friûl contemporani a ‘nd à vûts almancul trê, e ju à in pratiche ignorâts. Al reste il “segn di Jone”, almancul fin che une cualchi altre imprese disgraciade no nus impedirà in Aquilee la viste. A chel pont, al zovarà visâsi cemût che si siere il verset evangjelic: Jesù, dopo jessi sbrocât in chê esclamazion, “ju à lassâts e al è lât” (M 16,4). Forsit al è iminent il timp di lassâ che “i muarts a sepulissin i lôr muarts” (M 8,22 par Lc 9,60), rinunziant ae sperance che in Friûl si puedi ancjemò produsi savê, organizâ ricercje, e alimentâ culture. ■
Remo Cacitti e Gabriele Pelizzari
RICUART. Intal segn di Jone............
Sot dal arbul di qiqajon dulà che il profete Jone al è daûr a polsâ, al è rivât a riparâsi un altri profete, dai segns però plui simii a chei dal Batiste, la vox clamantis in deserto no scoltade. A Renato Iacumin, che i siei funerâi a son stâts celebrâts inte piçule glesie li de Basiliche di Munistîr lunis ai 18 di Jugn, al à di jessi ascrit cence dubi il merit di vê “discuviert” par prin i mosaics dal complès catedrâl aquileiês. Ancje se rinvignûts intai prins agns dai Nûfcent, chei doi ciclis iconografics straordenaris a son restâts in sostance indecifrâts fin che, in dôs publicazions publicadis intal 1990 e intal 1993, il studiôs nol è rivât a meti la clâf juste inte sieradure di chei doi satûi antîcs e preziôs, che a rapresentin in sostance la plui impuartante, e probabilmentri plui antighe, atestazion dal cristianisim a Aquilee.


text:
Novella Cantarutti e scriveve cuntune straordenarie naturalece, intun furlan (une variant no normalizade) che al smirave a mantignî intatis lis sô origjins e di conseguence la «essence» di un furlan scuasit arcaic, caraterizât di une cjadince e di une fonetiche di cjase jenfri Val Colvare e Val Midune. Te sô lungje cariere di scritore e à scrit ancje par talian, simpri rimarcant però che dome metint jù peraulis par furlan e rivave a meti su cjarte la vôs dal so pinsîr plui autentic.
Professore Cantarutti, nus puedie comentâ par plasê chestis afermazions che su la lenghe furlane e sul so insegnament a saltin fûr dispès su la stampe locâl?
Cul furlan no si va di nissune bande, al è plui impuartant che i fruts a imparin l’inglês
Mi somee in cualchi mût improprie la alternative furlan/inglês, jessint il furlan (o vint di jessi) une lenghe di ûs cuotidian, lenghe di ambient cjapade sù prin di dut in cjase; l’inglês al è invezit lenghe imparade a scuele, tai libris. E o pensi che nol vedi nancje sens fâ une cuistion utilitaristiche o di funzionalitât.
L’insegnament dal furlan no si pues imponi, si à di lassâ plene libertât di sielte
Il furlan calcolât, in teorie, tant che il veicul linguistic plui naturâl pai furlans, al cjate, te pratiche, limits justificabii e no justificabii, par diviers motîfs: la percentuâl impuartante di “forescj” presints vuê in Regjon ma, massime, il complès di inferioritât difondût, o miôr, il sintiment ben consolidât a nivel medi e bas che il furlan al sedi un fevelâ bon par int di pôc cont. Cussì si diseve fintremai a no tancj agns indaûr, e in part ancjemò vuê. La difusion dal venit miscliçât che ducj a cognossin e tancj a doprin (plui tai centris che tai paîs: la mont e la Cjargne a restin fedelis al lôr fevelâ) e à lidrîs, almancul in origjin, te convinzion che chest al sedi un fevelâ «fin», biel che al è un ûs propri – cjalant ben – di cui che al ignore il caratar e i valôrs che al puarte cun se il lengaç locâl, bon di professâ la apartignince dai fevelants a un teritori, a une int. Par chest o stimi valide la libertât di sielte.
Se ai fruts si insegne ancje il furlan, a van a pericul di fâ confusion cun altris lenghis
L’insegnament dal furlan a scuele (ma cuâl e insegnât di cui?) a fruts che a fevelin furlan al podarès permeti di imparâ in maniere corete la lenghe di cjase fondantsi sul rapuart tra il furlan e il talian, prin di dut, e ancje tra il furlan e une altre lenghe.
No je dibisugne di studiâ il furlan a scuele, pe sô trasmission e tutele e baste la famee
Al va invezit marcât che vuê, diferent che no une volte, la plui part dai fruts, massime des citâts, che si presentin ae scuele dal oblic, no cognossin o scuasit il furlan ma a doprin dispès un talian imparât jenfri la scuele materne, forsit, e la famee; mi permet di definîlu cu la batude scherçose di cjase mê, dulà che si fevelave furlan: “taliano scrito cul carbono sul salaro” (talian scrit cul cjarbon sul salâr).
A scuele e va insegnade nome la varietât locâl di furlan e no il standard
La afermazion e je, par plui resons, no motivade, scomençant dal fat pratic: cemût cjatâ insegnants che a vedin pratiche e esperience di variantis locâls? Un mestri di Çarvignan assegnât, par esempli, a For Disore o un professôr di Avelin mandât a Manià, in Val Celine o in Cjargne, cualis “variantis locâls” sarano bogns di insegnâ?
La grafie uficiâl no va ben, no rapresente lis varietâts e no pues jessi imponude
La grafie uficiâl che si discut di tancj agns e pues jessi contestade, ma par fâle si son interessâts brâfs linguiscj che no àn vût la pussibilitât di fâ miôr. Cun di plui cui che, ben o mâl, al scrîf par furlan, nol à altris berdeis doprant lis varietâts.
Doprâ il furlan al vûl dî sierâsi in se stes, al è di provinciâi.
Al va dit invezit, e a vôs alte, che al è provinciâl propri cui che si crôt sminuît a fevelâ furlan.
Secont Jê, parcè tancj inteletuâi sono contraris a insegnâ il furlan a scuele
e a inviâ un sisteme didatic plurilengâl moderni?
I inteletuâi a mantegnin cence inacuarzisi il prejudizi difondût di simpri che il furlan al sedi un dialet o alc di mancul. Inalore no i ricognossin la dignitât di lenghe e a pensin che no sedi la dibisugne di insegnâle, sostignint invezit l’insegnament di lenghis forestis lontanis des lenghis dal ambient. Compagn che a son insegnadis lis lenghis forestis tai istitûts scolastics, al è dirit dai arlêfs ricevi (e dovê de scuele proviodilu) l’insegnament de lenghe mari; il probleme al è che vuê cheste lenghe mari e je daûr a deventâ simpri plui lenghe “marastre” e cun di plui scognossude.
Infin, pensie che il furlan al rivarà a salvâsi se nol sarà insegnât a scuele?
Il furlan al rivarà a salvâsi se la int no mantignarà il complès che e à di tancj agns dal furlan tant che lenghe de biade int, dai contadins. Intune situazion tant che chê di vuê, là che i fruts se no fevelin il talian in cjase lu imparin a trê agns tal asîl e a continuin a doprâlu dilunc dai studis e tai rapuarts cui compagns, al è dificil che cheste nestre lenghe si mantegni e si evolvi naturalmentri tant che al sucêt apont par ogni lenghe fevelade e adeguade a ducj i mudaments che par fuarce a sucedin tal nestri vivi. In particolâr, intune epoche tant che chê di vuê li che «il progrès» al rondole, e indevant no si sa.
Priscilla De Agostini
TERITORI – PORDENON. «Provinciâl? Cui che si crôt sminuît a fevelâ furlan»............
Novella Cantarutti e scriveve cuntune straordenarie naturalece, intun furlan (une variant no normalizade) che al smirave a mantignî intatis lis sô origjins e di conseguence la «essence» di un furlan scuasit arcaic, caraterizât di une cjadince e di une fonetiche di cjase jenfri Val Colvare e Val Midune. Te sô lungje cariere di scritore e à scrit ancje par talian, simpri rimarcant però che dome metint jù peraulis par furlan e rivave a meti su cjarte la vôs dal so pinsîr plui autentic.


text:
Lets in Ostarie:
di Stiefin Morat
CE LIBRI ISAL?
“Kebar Krossè
” al è il gnûf romanç, che al rive agnorums dopo di Donald dal Tiliment
edit pe cjase editore Kappa vu. Al è fat di 140 pagjinis plui o mancul, dividudis in cuatri parts. Al è sperimentâl sedi tai contignûts, sedi te lenghe doprade.
MA CUI ISAL L’AUTÔR?
Stiefin Morat, al è cognossût soredut, pe leteradure, par il sô romanç Donald dal Tiliment, ma al è ancje poete – achì il so ultin lavôr di poesiis
– e un dai nestris contecurtârs. Al jere un Trastolon, e al à la passion pes lenghis e pes peraulis.
MA CE ISAL DENTRI, DI PRECÎS?
Un romanç distopic, ambientât intune Udin di doman fate di polvar, cul desert ator ator e brute di fâ pôre, dulà che aromai la int e vîf in maniere alucinante e alucinade. In chest contest si conte dal sveâsi de cussience di Montag, mugnestrât di pirulis e droghis, che però al devente un alc che non funzione tal tramai des castis e des sudivisions sociâls. Si doprè il furlan standard (i sorestants) un furlan in variant (i citadins) e una lenghe gnove derivade dal furlan par i puars disgraciâts de periferie (la Cengle). Si cjatin dentri inserts di lenghis africanis e soredut, la storie, e je plene di riferiments e citazions ai romançs distopics plui nomenâts.
MA A CUI I PUEDIAL PLASÊ?
A ducj, in gjenâr, parcè che al è un romanç metût adun cuntune lenghe curade, biele, origjinâl e poetiche, e al conte une storie disturbante, ma cuntune cure te costruzion dal mont distopic, perfete. Al tire dentri sedi cu la storie, e sedi cu la maniere come che e je contade. Al plasarà tant a ducj chei che ur plâs la fantasience (soredut chê sociâl) e i romançs distopics, Al plasarà a chei che a àn voie di scuvierzi cemût che a podarès jessi Udin un doman e a chei che a àn voie di viodi doprât il furlan come lenghe buine par ogni mistîr.
E SE O AI VOIE DI CJOILU?
Facil. In librerie, ator par chês di Udin, o sul sît de Kappa vu
, o ancje a Onde Furlane se a passais di chês bandis.


text:
“Coniugâ logjistiche e manifature e jessi un sburt no dome pai trafics, ma ancje pe industrie di une aree largje”. Sintetizât di Zeno D’Agostino, president de Autoritât di sisteme portuâl dal mâr Adriatic orientâl che al guvierne il puart di Triest e in curt ancje chel di Monfalcon, al è chest l’obietîf che si met cumò il puart triestin: prin in Italie par tonelaç totâl movimentât, prin puart talian par trafic feroviari e prin puart petrolifar intal Mediterani. Une prestazion di primât, che e vierç gnovis prospetivis ancje pes zonis industriâls furlanis dilunc dal coridôr Adriatic-Baltic.
President D’Agostino, pontaiso a gnûfs records?
“Za cui numars in man al principi dal an, o pensìn di passâ i 10 mil trens, intal 2017 a son stâts 8 mil 681, cuntun aument dal 13,76% sul 2016 e dal 45,17% a pet dal 2015. La componente feroviarie si inricjìs simpri di plui cun modalitâts diviersis di traspuart. Cjalant la mape dai colegaments intermodâi dal puart, e risulte une gnove rêt di destinazions feroviariis che intal ultin trieni e je lade slargjantsi, cjapant ducj i grops principâi dal continent, che tancj di chei no si jerin podûts programâ fin a cualchi an fa”.
Par esempli?
“Il Kiel-Göteborg sul as Adriatic-Baltic e il colegament resint viers Zeebrugge in Belgjiche che al permet di rivâ ae Gran Bretagne di Triest. La destinazion finâl des marcjanziis che a passin pal puart di Triest e je simpri plui a Nord, ancje in Scandinavie. Al è un disvilup sorprendent e unic tra i puarts dal Mediterani. Sul as Est european, invezit, il servizi viers Budapest al è tra chei a plui alte prestazion cu lis atuâls 10 cubiis di trens a setemane. Lu potenziarìn e o cirarìn di sfrutâ il fat che la citât e à conessions feroviariis cu la Cine intune otiche di integrazion”.
Cualis sono lis ricjadudis pal Friûl de esplosion dai trafics dal puart di Triest?
“Par esempli Çarvignan al è daûr a lâ fuart. Vuê l’interpuart al è plen, ancje in graciis de acuisizion di un gnûf trafic di machinis che al jere indreçât su la aree triestine, ma che nol jere pussibil gjestî cu lis nestris infrastruturis e ativitâts: cheste e je la capacitât di fâ sisteme. Cu la imprese feroviarie Adriafer (controlade al 100% de Autoritât triestine, ndr), insiemi a nestris clients, o stin studiant une serie di shuttle feroviaris tra il puart di Triest e Çarvignan, aumentant il trafic sul interpuart”.
Ma se al è satur, ce si fasial?
“Si fasin altris infrastruturis, ma dome cuant che al è un client che al domande spazis e al garantìs un plan economic finanziari che al sosten lis gnovis iniziativis. I invistiments ju ripaie il privât, cemût che al sucêt intal puart di Triest. Fin in chel moment si dopre l’esistent: Çarvignan, Pordenon, Gurize…”.
I trens che a partissin dal puart di Triest sono avonde doprâts des aziendis furlanis?
“Il bum dai trafics feroviaris dal puart di Triest al è daûr a cjapâ dentri lis basis logjistichis di dut il teritori regjonâl, al è un circul virtuôs. O resonìn in tiermins di economiis di scjale. Il trafic locâl al beneficie di chel internazionâl. O rivìn a creâ servizis intermodâi che di chei i sistemis industriâi, i distrets de aree furlane si servissin, su destinazions di interès ancje pal trafic locâl, che di bessôl nol rivarès a alimentâ i trens”.
I sistemis furlans fevelino cul puart di Triest?
“Di un pâr di agns o stin dialogant cuntune serie di sistemis, di distrets e di realtâts singulis di une cierte struture e dimension. A son in cors ancje resonaments cul mont dal vin, che al à dibisugnis precisis in tiermins logjistics”.
E Puart di Noiâr? Cemût si inserissial intal percors di integrazion di puarts e interpuarts regjonâi?
“Nol è intes nestris competencis e no sai se lu sarà mai. A Puart di Noiâr a son 7 metris di pescjade, plui o mancul 10 metris a Monfalcon, 18 a Triest. In virtût di cheste situazion, a Puart di Noiâr a varessin di rivâ lis nâfs piçulis, chês mediis a Monfalcon, lis grandis nâfs a Triest. Si podarès fâ un dragament par cressi la profonditât, ma si varès di pensâ ancje a servizis di spuele di marcjanzie tra i puarts di Triest e di Monfalcon cun Puart di Noiâr, che al à grandis pussibilitâts”.
Tancj a pensin che lis infrastruturis a sedin l’unic element di competitivitât dal teritori. E lui?
“Jo no. Si pues vinci cence jessi competitîfs cuant che si cjape a bracecuel l'”ocean blu” (tra i miôr modei strategjics di afârs tal mont, ndr), che al vûl dî dâ un valôr inovatîf a alc che za al esist, esplorant gnûfs spazis di marcjât. O pensi ai distrets industriâi furlans, sburt di setôrs impuartants tant che la cjadree, il mobil, lis produzions agroalimentârs, cu lis lôr particolaritâts, competencis, abilitâts operativis, che a son dome lôr: tancj oceans blu che, midiant di une inovazion di valôr, a puedin fâ cressi il teritori. Il futûr dal sisteme regjonâl al è culì. Di oceans blu o podìn creânt cetancj che o volìn, parcè che o vin un teritori che al à une grande capacitât di disvilup, di inovazion, che no je dome chê tecnologjiche”.
E no varìno bisugne di gnovis oparis par supuartâ in maniere adeguade i disvilups futûrs previodûts dai trafics comerciâi?
“O podaressin vê problemis di capacitât feroviarie, no intal numar, ma inte tipologjie dai trens. In chest sens, Rete ferroviaria italiana e à planificât za, e in tancj câs finanziât, lavôrs di adeguament de rêt che a ‘nt incressaran la produtivitât. A son pûr simpri intervents impuartants dal pont di viste economic, ma l’impat sul teritori al è tant diviers in confront a chel che al sucedarès fasint sù implants. Cuant che si fevele di gnovis infrastruturis si dopre pôc il cerviel. Intune regjon tant che il Friûl-Vignesie Julie, cun 3 puarts e 4 interpuarts, pensâ di costruî alc altri al è fûr di ogni logjiche”.
di Erika Adami
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Un gjat furlan vêr al sint dome “tui-tui”, il cjan “to-to” e par clamâ lis gjalinis baste berlâur “pii-pii”
Il sproc «Furlans, fevelait furlan!» nol vâl dome cuant che si à a ce fâ cu lis personis.
Dispès o dismenteìn che ancje lis bestiis di chenti a son furlanis e che, fin cumò, a jerin usadis a capî chê lenghe.
Al sarà par chel che cualchi volte nus cjalin un fregul di neri, cul cjavut in bande e une voglade smaraveade, a stan pensant:
«Ma parcè il gno paron si metial a talianotâ cun me, e no mi fevelial in marilenghe?».
Par vignîus incuintri e no fâ brutis figuris cun lôr, us ricuardìn cualchi espression tipiche par fevelâur ben.
Vêso un gjat? Par clamâlu, un gjat furlan vêr al sint dome “tui-tui”. Se al cumbine alc che nol va, o par parâlu vie, si dopre “ghets!”.
Indicazions pal cjan: “to-to” par clamâlu, “mars” par fâlu cori.
Par fâ come Sant Francesc che lis bestiis i vignivin dutis dongje, baste berlâ “pii-pii” aes gjalinis, cul dindi us covente invezit un biel “pitu-pitu”, “viri-viri” pes razis e pes ocjis, e al è ancje il “cjo-cjo” pal purcit. Pal mus?
“Eri” o “eri ca”.
Cumò sêso stracs di vêju masse intor di voaltris? Par mandâju vie, berlait “chis” al purcit e “sjo-sjo” aes gjalinis, che al ven bon ancje par razzis e ocjis.
No si doprin plui tant, ma se us capitàs di vê di vuidâ un cjaruç tirât di bestiis, ve ca: “iih”, “gjii” e “gjie” par fâ lâ indevant bûs e cjavai; par fâ lâ a çampe il bo, “bist” o “bistahâr”. Par fâ partî une vacje “alo”, par fâle lâ a drete, doprait “uôt” o “ôt”.
In sumis, tancj a disin che par fâ vivi il furlan si à prime di dut di doprâ la lenghe in famee, e e va ben. Ma al covente doprât ancje… tal bearç! ❚
Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La relazion tecniche su lis ripercussions finanziaris che a saressin gjeneradis dal tornâ di Sapade-Plodn al Friûl e je pronte, dome di meti a disposizion de Comission Belanç dal Senât, che e sarà clamade a dâ il so parê pal vie libare definitîf ae leç di passaç di regjon pal comun.
La notizie si le à savude ae fin dal mês di Avrîl ma sul so contignût no je stade ancjemò clarece e uficialitât. Lis vôs di coridôr a disin che lis valutazions de Resonarie gjenerâl no son stadis trop a pro dal paîs dal Cjadovri, stant che – cul cambi di Regjon – la butade fiscâl che rive in dì di vuê a Rome un doman si sbassarès un grum par vie dal fatôr di autonomie fiscâl da Friûl. Considerazions che però si podaressin subit ribati cui sparagns contemporaniis inte spese sanitarie dal Stât, viodût che la nestre regjon a statût speciâl, a diference dal Venit, si paie di bessole ospedâi e medisinâi. I sapadins a son stufs di tribulâ, e par chest tes setemanis passadis a son lâts in place, promovint une manifestazion par riclamâ la politiche, soredut chê romane, a niçâsi e a decidisi une buine volte suntune domande che, impensìnsi, dopo dal referendum dal 2008 e à vût il benstâ di dutis dôs lis Provinciis e di dutis dôs lis Regjon interessadis. ❚
David Zanirato
VIERS IL FRIÛL. E ancje la relazion tecniche e somee pronte: politics, ce spietaiso?............
La relazion tecniche su lis ripercussions finanziaris che a saressin gjeneradis dal tornâ di Sapade-Plodn al Friûl e je pronte, dome di meti a disposizion de Comission Belanç dal Senât, che e sarà clamade a dâ il so parê pal vie libare definitîf ae leç di passaç di regjon pal comun.


text:
Al tire un brut aiar par lis minorancis in Europe. E somee tornade fuarte chê concezion stataliste che e viôt tes autonomiis dome pericui e nemiis. Si scomence cui catalans e si finìs cui sudtirolês. In Spagne il statût di autonomie al ven ridusût tai soi articui plui significatîfs, chei che a tocjin il concet di nazion e la lenghe; in Italie, par no jessi di mancul, il ministeri al sberle, al fâs viodi i muscui cuintri i cartei dome par todesc pai trois di mont.
Cualchidun al podarès ancje pensâ: «Ce isal di gnûf?». Alc di sigûr, parcè che no si trate di lâ cuintri i furlans, i sarts, i ocitans, in sumis chei popui plui debii dal pont di viste istituzionâl, di fuarce e rapresentance politiche, ma di movisi cuintri i «zigants» da lis minorancis. Catalogne e vûl dî guvier, bancjis, television, balon, une cussience identitarie di masse: al vûl dî stiçâ l’elefant, no la moscje. E i todescs? Volkspartei e tratâts internazionâi daûr de puarte. E invezit al è sucedût, cuasi a provâ lis resistencis, lis fuarcis dal mont autonomistic.
Un risultât al è za di cumò: e cjape fuarce, e slargje il so consens la tesi de indipendence. Ancje organizazions simpri moderadis come il Ciemen, che in Friûl o cognossìn pe presince impuartante dal so president Aureli Argemì, e à sfilât, te grande manifestazion di Barcelone, daûr di un cartel che al diseve: «Som una naciò, decidim la indipendencia».
Su chel uficiâl al jere scrit: «Som una naciò, nosaltres decidim». Mighe bagjigjis!
Cemût nus tocje dut chest? Di dongje, no dome tal sens di solidarietât, parcè che cui saial ce che nus tocjarà, viodude la nestre dimension, ma soredut la mancjance di une fuarce politiche furlane.
Si cjatìn di front di un moment dificil par il nestri doman di popul. In tancj a pensin a une soluzion individuâl dai problemis, in linie cun il pinsîr dominant, altris a sperin che il Stât talian, su la vie di Damasco, al puarti a compiment la Costituzion e i articui sui dirits des minorancis. In chel sens e va interpretade la clamade dal Comitât pe autonomie dal Friûl al president Napolitano te sô visite a Udin.
Un ategjament che nol è plasût a plui di cualchidun: «Il furlan cu la barete in man che al domande la caritât» il lôr coment.
Jo o pensi dome a une robe. Lis posizions a puedin jessi diviersis, e ancje lis sieltis di azion, ma o crôt che di front dal stât, ma soredut de sô teorie di paronance sul Friûl, si scuen jessi sclets: vuê il cartelon al è «O sin une nazion, decidìn noaltris».
No je une invenzion, no je une provocazion.
Lu diseve pre Toni Beline e tancj prime di lui.
E je dome la sielte coerente di no lassâ che lis peraulis a sedin dome rosis intun biel zardin, parcè che dopo un pôc ancje i plui biei si disflorissin.
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Dree Venier
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Introduzion
Napoleon, imperadôr dai Francês, al jere alt un metri e sessantenûf centesims, almancul cinc centesims plui di chê ch’e jere la mezarie dai oms tai siei timps. E plui di Horatio Nelson, ch’al jere alt un metri e sessantedoi centesims.
Nol sarà stât grant ma nol jere dal sigûr piçul. Pûr sal à simpri ricuardât cussì, vadì colpe i anglês, ch’a volevin disgradâ i siei merits militârs, o salacor par vie de Vuardie Imperiâl, che lu cercenave simpri e ch’e jere, par volontât dal stes imperadôr, metude adun dome di piertiis di oms.
Tant e tant a son putrops i oms e lis feminis, in ogni timp, che ur al è restât impeolât intor dome che un fat o cualchi opare de lôr vite, che ur è restade une brute innomine dome par vie di cualchi slengaçade o, al contrari, ch’a son preseâts in gracie di cualchi laut magari no dal dut ben fondât.
E denant dal tribunâl mugnestri o dispietât dal timp, il scritôr nol pues che jessi un avocat di difese, ch’al à di lâ a sgarfâ là che pôcs di lôr a son za lâts a cirî e no intignîsi sun chel che i plui a àn za fat parie sentenzie.
Cheste racuelte di contis e cjape dentri dodis personaçs furlans ch’a àn, ce plui ce mancul, une brute innomine. Par ognidun di lôr si à volût palesâ un aspiet mancul cognossût, un fat restât platât, un savoltament di cualchi veretât intindude, une fantasie pussibil, ch’e podès judâ a cognossilu miôr.
No si à volût fâ buinis azions che no si pues scusâ, dreçâ tuarts ch’a son stâts plui o mancul patîts, gjavâ colpis che no si pues mondâ o che si viôt a clâr che no sussistin.
Si à vût dome chê di presentâ, denant di une jurie là che no si vinç mai, un plaidart, une perorazion, une domande di boncûr, come che cualsisei avocat di causis pierdudis al è peât a fâ.
Tabele
Il vanzeli di San Marc
Nicolau dal Lussemburc (1321-1358)
Une crigne di vergogne
Ricart V. (1918-1989)
Chest tal volevi dî
Toni Zanella (1887-1955)
Il surtum da l’anime
Tristan di Savorgnan (1377-1440)
L’ombrene di un supiç
Francesc M. (1968-1976)
Une sfese tai dincj denant
Romilde dal Friûl (574-610)
I pes de Mont Cjanine
Laurinç Luis Linussio (1772-1852)
La rassegnazion di un assedi
Bassile di Aquilee (208-237)
La code dai todescs
Zuan Padoan (1909-2007)
Die lunae 3 ottobris 1580
Pauli Gasaprut (1550-1594)
Ritrat di famee
Biatriç dal G. (1832-1896)
Il mian e la catapulte
'Sef dai Sus (1701-1764)


text:
Vie pe ultime «convention» su «zovins e furlanetât» davuelte a Maian ai 31 di Lui, al à cjapade la peraule ancje Marco Macorigh, 50 agns origjinari di Udin, aministradôr delegât di Tradinvest, societât consulence di Londre che e prodûs ancje la web tv www.tradinvest.tv.
Tal so intervent no son mancjâts ancje passaçs avonde critics su la necessitât di sbassâ la etât medie de dirigjence di «Ente Friuli nel Mondo». Lu vin contatât par domandâi in struc cualchi sclariment.
Marco Macorigh, ancje lui al à rivendicât plui oportunitâts pai zovins: cuale ise la sô posizion?
«O premet che no mi plâs la polemiche che no jude nissun a risolvi lis cuistions. Disìn che magari o ai cirût di provocâ par costruî insieme. O seguìs «Friuli nel Mondo» di cuant che o jeri piçul e no soi mai mancjât a lis Cunvignis e altris moments impuartants. Al è di timp che si sint tabaiâ di zovins e cjatâju dome tes fotos e tai titui mi è someât masse. I zovins come simpri a fasin pôre: a son la novitât e intun mont dulà che si sberle al Gambiament ducj a àn pôre di gambiâ e partant la mê posizion e je che bisugne vê coragio e jessi coerens: se si dîs «Largo ai Giovani», cualchidun al à di tirâsi in bande».
Ce sugjerissial al President di «Ente Friuli nel Mondo»?
«O ai vude maniere di tabaiâ sedi vie pe Cunvigne che in bande cul President e i ai dite che a là di vê la fuarce di meti in consei cualchi zovin che al tabai il lengaç dai zovins (Internet, social networks, videoconference) vuê i zovins a àn modalitâts diviersis di comunicâ ma chest no vûl dî che no sedin «puartadôrs sans» di culture (inovazion e storie). Ator pal mont a son furlans di tierce e cuarte generazion, braurôs de lôr storie e famee, che a direzin Centris di ricercje (il software di control dal shuttle al è fat di un furlan) e o podarès tignîus chi par oris cun robis concretis».
Ce funzion puedial vê internet?
«Internet al à rivoluzionât il Mont e o sin dome a mieze vore – in pôcs minûts si pues imbastî une riunion cun ducj i fogolârs pal mont cuasi cence spindi (e cheste e je une robe che ai furlans ur plâs) si pues viodisi in muse cu la videoconference: si dîs che ator pal mont al è cualchi milion di furlans… ce fasìno? e sarès la plui grande lobby internazionâl za pronte… ma bisugne metile in moto no si pues ridusisi dome a cualchi incuintri e cualchi cene. La memorie e la storie a son basilârs, ma par miorâ il prossim bisugne tirâsi sù lis maniis e metisi a vore magari cuntune tastiere e sence picon, ma bisugne movi il cûl… la storie e insegne che nissun ti puarte nuie di bant su la puarte di cjase».
Lui al fâs television vie web, invezit ce pensial dal digjitâl terestri?
«A son 2 manieris di comunicâ dal dut diviersis e contrariis: Internet al è nassût par permeti a ducj di comunicâ, contâ la proprie storie, iessi economichementi a la puartade di ducj e vie indevant; il digjitâl terestri che dut câs al è un sisteme dal pont di viste tecnic za vecjo, al rive par controlâ il plui pussibul ducj… Licensis limitadis e costosis (diviersis televisions a spariran), a limitazion teritoriâl e po dopo sisteme inzegnôs par studiâ lis abitudinis des personis e preparâi a paiament i prodots esclusivementri comerciâi. Il mont de comunicazion al è gambiât e al gambiarà ancjemò stant la situazion di crisi internazionâl: lis aziendis no àn bêçs di butâ in publicitât e produsi programs al coste une vore… tai prossims mês, no agns, o viodarìn gruessis novitâts».
Christian Romanini
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Bilinguisim? Un vantaç pai fruts. Cressi intune cjase dulà che si fevelin plui lenghis al insiore il cerviel dal frut. No dome al impare a movisi jenfri lis lenghis de mari e dal pari, ma al disvilupe abilitâts cognitivis plui elastichis, une volte metût a confront cui amîs «monolengâi». A cheste conclusion al è rivât un studi publicât di Pnas (vâl a dî, il gjornâl uficiâl de United States National Academy of Sciences) e realizât dal professôr Jacques Mehler, diretôr dal laboratori di Lengaç, cognizion e disvilup de Sissa di Triest, insiemit ae studiose Agnes Kovacs. Seont i risultâts de ricercje, i fruts a contat fin di piçui cun dôs o plui lenghis a disvilupin strategjiis di aprendiment plui dinamichis.
PLUI SVELTS_ Mehler al à spiegât che cuant che i piçui a àn un an di etât a son bogns di imparâ in maniere plui svelte e elaborade rispiet ai fruts de stesse ete ma usâts a scoltâ e a fevelâ dome intune lenghe.
Ve alore che vivi intune famee dulà che i gjenitôrs a fevelin plui lenghis al jude no dome lis funzions esecutivis – procès fondamentâi par meti in vore compits no dome verbâi – ma ancje di gjestion e di planificazion di ativitâts di coordenament des azions. Tal studi a son stâts metûts a confront fruts di 12 mês – sîs bilengâi e sîs monolengâi – impegnâts in compits che a domandin funzions esecutivis.
L’ESPERIMENT_ Le canaie, scoltant stimui sonôrs cun peraulis e struturis diferentis, e veve di induvinâ di ce bande che un pipinot al sarès saltât fûr tal scherm di un pc. Cun ciertis peraulis, il pipinot al saltave fûr di man drete, cun altris di man çampe. Chei esponûts tes lôr fameis a plui lenghis a dimostravin di capî daurman il truc, rispuindint ben e svelts. No cussì chei altris, che a fasevin di fat plui fature a distrigâsi e a meti dongje lis peraulis de bande di dulà che al sarès vignût fûr il pipinot.
La spiegazion e je che il cerviel dal frut esponût a stimui linguistics diviers al è une vore plui elastic. Ma chest nol vûl dî jessi plui inteligjents – al à spiegât Mehler – ma plui alenâts e par di plui cence tante fature.
UN IMPREST PLASTIC_ Il cerviel dal om – daûr di ce che a disin i esperts – al à une grande plasticitât e nol à dificoltât a reagjî e a coordenâsi jenfri diviers stimui. In sumis, nol fâs confusion.
Ancjemò prime di scomençâ a fevelâ un frut, devant di dôs lenghis diferentis, al è bon di no fâ confusion e di fâ propris ae svelte lis regolaritâts linguistichis.
Dut câs, se il vantaç al ven fûr daurman tai fruts che a vivin intun ambient plurilengâl, chei altris – al rimarche Mehler – cul passâ dai agns, a varan ocasions par recuperâ la diference.
Sonia Sicco
ATUALITÂT – Il bilinguisim al è un vantaç............
Bilinguisim? Un vantaç pai fruts. Cressi intune cjase dulà che si fevelin plui lenghis al insiore il cerviel dal frut. No dome al impare a movisi jenfri lis lenghis de mari e dal pari, ma al disvilupe abilitâts cognitivis plui elastichis, une volte metût a confront cui amîs «monolengâi». A cheste conclusion al è rivât un studi publicât di Pnas (vâl a dî, il gjornâl uficiâl de United States National Academy of Sciences) e realizât dal professôr Jacques Mehler, diretôr dal laboratori di Lengaç, cognizion e disvilup de Sissa di Triest, insiemit ae studiose Agnes Kovacs. Seont i risultâts de ricercje, i fruts a contat fin di piçui cun dôs o plui lenghis a disvilupin strategjiis di aprendiment plui dinamichis.


text:
Lui – PRIME PAGJINE. EDITORIÂL – Imparìn a lotâ pai nestris dirits / IL COMENT. Maseri al done al Ateneu Palaç Antonini. Une grande oportunitât / PAGJINE 2 – La Universitât dal Friûl che i covente al Friûl / Une maiute in plui lenghis pai 40 agns de leç Basaglia / PAGJINE 3 – Furlan te Rai: cine mut o Guvier sort? / «Se cumò o vin dome 90 oris di trasmissions radio, al vûl dî che no si à scombatût avonde» / PAGJINE 4 – Sudtirôl, Isulis Baleârs e Slovenie: cuant che i servizis publics a fevelin la lenghe dai citadins / «Discriminazions? Sì, ma dome a dam dai furlans» / PAGJINE 5 – «Il furlan che al jentri a plen titul intai concors publics» / PAGJINE 6 – I cjamps di blave? Un desert ecologjic / PAGJINE 7 – Lâ daûr di Rome o fâ di bessôi? / Nus covente un plurilinguisim plui fuart e plui cussient / PAGJINE 8 – Paîs Basc ae prove de indipendence / SLOVENIE. Viers l’incaric a Janša pal gnûf Guvier / AUSTRIE. Il mont asburgjic simpri plui “fumôs” / PAGJINE 9 – «E covente une rêt moderne par puartâ la “Italie in minorance” ae atenzion continue dai media e de politiche» / Fotos e storiis a contin identitâts altris / PAGJINE 10 – Cincuante concierts in mont cun Carniarmonie / I LIBRIS SIMPRI BOGNS. Il sintiment dal biel tai viers di Agnul di Spere / NO PAR FURLAN, MA BOGNS. Xavi Sarrià, musiche e peraulis “cu la sperance tra i dincj” / PAGJINE 11 – I COLÔRS E LIS FORMIS DE STORIE: UN VIAÇ INTE ART DAL FRIÛL. Di Napoleon al Congrès di Viene. La storie de statue dismenteade | Laure e la bussade a Marie Luise / FONDAZIONE FRIULI. Notis barochis tai lûcs dai Tiepolo / PAGJINE 12 – LIS PARABULIS DI PRE ANTONI. I miei cjanuts / NO SON PERAULIS PAR VECJOS. Hosting / CE FÂ? La magjie dal bal ai timps di Pasolini / COGNONS DAL FRIÛL //
*** I articui a son disponibii fracant sul titul. Buine leture.


text:
Se pe Presidente de Regjon Serracchiani e il so fedêl assessôr aes “Autonomiis locâls” Panontin (cjalant ce che a fasin, cheste definizion e somee cuasi un ossimor…) il destin des provinciis al è segnât, pal on. Fontanini, president de Provincie di Udin, la bataie no je dal dut sierade. E i cole juste la definizion “ultin dai Mohicans” che al scombat fin insom prime di molâ lis armis: a Zenâr al à partecipât ae audizion in Comission Afârs Costituzionâi de Cjamare dai Deputâts par esprimi la sô contrarietât ae riforme Panontin che e previôt la scancelazion des 4 provinciis regjonâls par fâ nassi lis 19 Unions teritoriâls intercomunâls (UTI), in realtât “miniprovinciis”, ma che a àn, tra i tancj difiets (no saran nancje eletivis…), ancje chel di no jessi ents di “aree largje” e duncje cun funzions e prospetivis limitadis rispiet a ce che al è stât fat fin cumò de bande des provinciis “veris”.
cun di plui, daûr dal resonament di fontanini, la eliminazion des provinciis e sarès un at anticostituzionâl stant che la riforme dal Statût regjonâl e larès in contrast cu la Costituzion, ma ancje cu la leç taliane “Delrio”, che a previodin inmò la esistence dal ent provinciâl.
e in dut chest, une scjassade al dibatiment politic l’on. Fontanini le à ancje dade su la citât di Udin, dulà che il Centridrete di timp al cîr di cjapâ la maiorance: difat, il Pieri di Basandiele al à dade la disponibilitât par cori tant che prin citadin. Cheste declarazion, un tic anomale par cemût che e je vignude fûr, e à mot coments sedi a pro sedi cuintri. Cualchidun al à fat presint il curriculum politic dal ex sindic di Cjampfuarmit, ex Deputât, ex Senatôr, ex President dal Consei Regjonâl, ex President de Regjon, ma al è ancje di ameti par onôr de veretât che l’atuâl President de Provincie di Udin Fontanini si è simpri vuadagnât la “cjadree” cu lis elezions, cence pôre di confrontâsi cui eletôrs, che in efiets lu àn premiât votantlu. ❚
✒ Redazion
Pieri Fontanini di ultin dai Mohicans a prin citadin. Cuntun atac a Rome............
Se pe Presidente de Regjon Serracchiani e il so fedêl assessôr aes “Autonomiis locâls” Panontin (cjalant ce che a fasin, cheste definizion e somee cuasi un ossimor…) il destin des provinciis al è segnât, pal on. Fontanini, president de Provincie di Udin, la bataie no je dal dut sierade. E i cole juste la definizion “ultin dai Mohicans” che al scombat fin insom prime di molâ lis armis: a Zenâr al à partecipât ae audizion in Comission Afârs Costituzionâi de Cjamare dai Deputâts par esprimi la sô contrarietât ae riforme Panontin che e previôt la scancelazion des 4 provinciis regjonâls par fâ nassi lis 19 Unions teritoriâls intercomunâls (UTI), in realtât “miniprovinciis”, ma che a àn, tra i tancj difiets (no saran nancje eletivis…), ancje chel di no jessi ents di “aree largje” e duncje cun funzions e prospetivis limitadis rispiet a ce che al è stât fat fin cumò de bande des provinciis “veris”.


text:
Titul
1 1 Peraule dal Signôr che i je stade dite a Gjoel, fi di Petuel.
JUDIZI E PROMESSIS PAR GJUDE
Lamentazions
2 Sintît cheste, anzians,
scoltait ducj, int de tiere.
Ise mai capitade une tâl tai vuestris dîs
o tai dîs dai vuestris vons?
3 Contaitlu ai vuestris fîs
e i vuestris fîs ai lôr fîs
e i lôr fîs a la ete ch’e ven dopo.
4 Il vanzum dal vier lu à sfulminât il zupiot
e il vanzum dal zupiot lu à sfulminât la ruie
e il vanzum de ruie lu à sfulminât il zupet.
5 Sveaitsi, cjochetons, e craçait!
Lamentaitsi ducj vualtris ch’o bevês vin,
pal most che us è stât gjavât di bocje!
6 Un popul al plombe su la mê tiere;
al è fuart e no si rive a contâlu.
I siei dincj a son dincj di leon,
al à masselârs di leonesse.
7 Al à ridusudis lis mês vîts a un grum di vidicis,
i miei fiârs a tais di len sec;
ur à gjavade dute la scuarce, ju à butâts jù,
i lôr ramaçs a son deventâts blancs cjandits.
8 Vai, come une fantate vistude di sac
pal nuviç de sô zoventût.
9 Ufierte e libagjon a son scomparidis
de cjase dal Signôr.
A fasin corot i predis,
i servidôrs dal Signôr.
10 La campagne e je scrodeade,
il teren al è in corot:
parcè che il forment al è fiscât,
most no ’nd è plui,
il vueli al è finît!
11 Splaçaitsi di muse, vualtris ch’o lavorais la tiere,
berlait, vualtris ch’o coltais la vît,
pal forment e pal vuardi:
dut il racolt dai cjamps al è lât pierdût.
12 La vît si è secjade,
il fiâr si è scridelît;
il miluçâr ingranât, insieme cu la palme e il miluçâr,
ducj i arbui dal cjamp si son secjâts.
Propit, e je sparide la ligrie
framieç de int.
Invît a fâ pinitince
13 Peaitsi il sac tor de vite, dait sù il lament, predis,
berlait, servidôrs dal altâr.
Vignît, veglait vistûts di sac,
servidôrs dal gno Diu.
De cjase dal vuestri Diu e je scomparide
ufierte e libagjon.
14 Ordenait il dizun,
clamait a semblee,
dait dongje i anzians,
dute la int de tiere
te cjase dal Signôr vuestri Diu
e berlait viers dal Signôr!
La zornade dal Signôr
15 Joi, la zornade!
Propit! La zornade dal Signôr e je dongje,
e ven come il fruç di Chel ch’al pò dut!
16 Po no ise vere? Denant dai vuestris vôi
al è scomparît il mangjâ;
de cjase dal nestri Diu
la ligrie e la gjonde.
17 E je secjade dute la semence
dentri tes cumieriis;
si son disvuedâts i depuesits,
a son sdrumâts i cjascj
parcè che il forment al è finît.
18 Cemût che si lamente il besteam!
Lis mandriis dai bûs a van indenant a sorte
Parcè che no cjatin plui passon.
Ancje i trops des pioris le stan paiant!
Preiere di Gjoel
19 O berli viers di te, Signôr!
Il fûc al à fiscâts
i passons de pustote;
la flame e à consumadis
dutis lis plantis dal cjamp.
20 Ancje i nemâi de campagne
a berlin viers di te,
parcè che i riui si son suiâts
e il fûc al à fiscâts i passons de pustote.